**ZAPISNIK**

**4. SEJE DELOVNE SKUPINE VLADE REPUBLIKE SLOVENIJE ZA KOORDINACIJO**

**PRIPRAVLJALNIH AKTIVNOSTI NA PROJEKTU JEK2**

torek, 12. 12. 2023

Prisotni člani

in aktivni

udeleženci: Danijel Levičar, mag. Andrej Rajh, mag. Tina Seršen, mag. Hinko Šolinc, Ana Vidmar, dr. Jurij Klančnik, Ervina Jarc, mag. Miranda Groff Ferjančič, dr. Dejan Paravan, dr. Bruno Glaser, Gorazd Pfeifer, dr. Tomaž Nemec, Igor Feketija, Igor Sirc.

Odsotni: Jože Novak, Matevž Frangež, dr. Jure Gašparič, mag. Marko Štucin, Drago Bregar, Božidar Krajnc, Luka Mesec, dr. Matjaž Krajnc, Dejan Vladić, mag. Aleksander Mervar, mag. Matej Skočir.

Ostali prisotni: dr. Janez Gale, mag. Anžej Frangeš, mag. Kruno Abramovič, Simona Pirnat Skeledžija, Polona Faletič.

Četrto sejo Delovne skupine Vlade Republike Slovenije za koordinacijo pripravljalnih aktivnosti na projektu JEK2, ki se je pričela ob 11.00 uri, je vodil vodja delovne skupine, Danijel Levičar.

**Dnevni red:**

1. Potrditev dnevnega reda in zapisnika 3. seje delovne skupine JEK2.
2. Status projekta JEK2 s posebnim poudarkom na ekonomiki projekta, poročevalec: GEN energija.
3. Poročanje ožje delovne skupine za spremljanje priprave pobude za državni prostorski načrt JEK2, poročevalec: dr. Janez Gale, vodja ODS.
4. Proces strateškega odločanja, poročevalec: GEN energija.
5. Ocena potreb po dodatnih kadrih do začetka obratovanja JEK2.
6. Vsebine posebnega zakona za JEK2, poročevalec: GEN energija.
7. Razno.
8. **Potrditev dnevnega reda in zapisnika 3. seje delovne skupine JEK2.**

Vodja delovne skupine je zaradi posebne teme in gosta iz MZEZ, Anžeja Frangeša predlagal, da se spremeni vrstni red dnevnega reda in se točka Razno obravnava takoj po potrditvi dnevnega reda ter zapisnika 3. seje.

**SKLEP št. 4.1/1:** Delovna skupina Vlade Republike Slovenije za koordinacijo pripravljalnih aktivnosti na projektu JEK2 je soglasno potrdila predlagani dnevni red in zapisnik 3. seje delovne skupine JEK2.

1. **Razno.**

Pod točko razno je bilo govora o mednarodni konferenci z naslovom Energetska varnost: zelena in pravična, ki je potekala 30. novembra 2023 v Ljubljani v Cankarjevem domu. Konferenco je organiziral Inštitut za družbeno ekologijo (IDE) skupaj z Green European Foundation (GEF), osrednji dogodek konference pa je bila okrogla miza "JEK2 vs. prižiganje sveč - ali: kaj so naše energetske (z)možnosti in priložnosti".

Na dogodku so delili brošure, ki so jih za namen tega dogodka in ozaveščanja slovenske javnosti pripravili poslanec avstrijskega parlamenta g. Martin Litschauer, strokovna sodelavka Avstrijske zvezne agencije za okolje ga. Maria Niedertscheider in avstrijska fundacija FREDA. Brošura je zasnovana kot priročnik za sabotiranje jedrske v nacionalni razpravi o energetski prihodnosti in je prežeta z dokazanimi neresnicami, zavajanji in strašenjem.

Seje se je udeležil tudi Anžej Frangeš iz MZEZ, ki je pojasnil, da ima Slovenija z Avstrijo načeloma dobre odnose, a da se je na takšno ravnanje potrebno ustrezno odzvati.

Po krajši razpravi so se člani strinjali, da se je na takšno ravnanje potrebno ustrezno odzvati.

**SKLEP št. 4.2/1:** MZEZv sodelovanju s KPV opravi pogovor z avstrijsko veleposlanico v Ljubljani, mag. Elisabeth Ellison-Kramer. Namen pogovora je seznanitev veleposlanice z opaženimi javnimi aktivnostmi poslanca avstrijskega parlamenta.

1. **Status projekta JEK2 s posebnim poudarkom na ekonomiki projekta, poročevalec: GEN energija.**

GEN energija je predstavila status projekta JEK2 s posebnim poudarkom na ekonomiki projekta.

V razpravo so se vključili iz MF, MzI, ELESa, NEKa, MOPE in GEN energije. Glede na potek razprave, da je potrebno na projektni ravni gledati različne scenarije, je smiselno, da se delovna skupina seznani s Celovitim nacionalnim energetskim in podnebnim načrtom Republike Slovenije (NEPN). Prav tako je bilo v razpravi izraženo, da je potrebno s statusom projekta JEK2 seznaniti tudi resorne ministre.

**SKLEP št. 4.3/1:** Člani in aktivni udeleženci so se seznanili s statusom projekta JEK2 s posebnim poudarkom na ekonomiki projekta.

**SKLEP št. 4.3/2:** Delovna skupina Vlade RS za koordinacijo pripravljalnih aktivnosti na projektu JEK2 predlaga družbi GEN energija, da pripravi poslovni in finančni model za projekt JEK2. O izvedbi projekta se redno poroča v okviru točke statusa projekta.

**SKLEP št. 4.3/3:** MOPE na naslednji seji predstavi zadnjo verzijo osnutka NEPNa.

**SKLEP št. 4.3/4:** Status projekta bo v mesecu januarju 2024 posebej predstavljen ministrom resornih ministrstev (MF, MOPE, MNVP, MZEZ in MGTŠ).

1. **Poročanje ožje delovne skupine za spremljanje priprave pobude za državni prostorski načrt JEK2, poročevalec: dr. Janez Gale, vodja ODS.**

Vodja ODS, dr. Janez Gale je seznanil člane in aktivne udeležence glede dela ODS ter z vsebinami, ki bodo obravnavane na prihodnjih sejah ODS.

**SKLEP št. 4.4/1:** Člani in aktivni udeleženci so se seznanili z delom ožje delovne skupine za spremljanje priprave pobude za državni prostorski načrt JEK2.

1. **Proces strateškega odločanja, poročevalec: GEN energija.**

Iz GEN energije so predstavili proces strateškega odločanja.

Iz MF so predlagali, da se iz predloga procesa odločanja pri drugi alineji umakne posvetovanje z zaprtimi skupinami ekspertov, ki jih izbere VRS.

Vodja delovne skupine je odprl tudi razpravo o referendumu. Večina članov je podprla čim prejšnjo izvedbo referenduma. Opozorili so tudi na potrebo po dobrem informiranju javnosti.

**SKLEP št. 4.5/1:** Člani in aktivni udeleženci so se seznanili s procesom strateškega odločanja.

1. **Ocena potreb po dodatnih kadrih do začetka obratovanja JEK2.**

Ker nekateri člani in aktivni udeleženci še niso poslali izpolnjene tabele glede potreb po kadrih, bo točka obravnavana na naslednji seji delovne skupine.

**SKLEP št. 4.6/1:** MOPE, MZI, MDDSZ in ELES do naslednje seje pripravijo oceno potreb po kadrih iz naslova priprave in izvedbe projekta JEK2. V primeru, da kadrov zaradi projekta JEK2 ne potrebujejo, naj to sporočijo.

1. **Vsebine posebnega zakona za JEK2, poročevalec: GEN energija.**

GEN energija je predstavila vsebine za katere kot investitor presojajo, da jih bi bilo potrebno obravnavati v posebnem zakonu.

V razpravi se je porajalo vprašanje, katere so vsebine, ki jih bo potrebno obravnavati in koliko zakonov bo potrebnih.

Člani in aktivni udeleženci so se strinjali, da je najbolje, da se ustanovi ožja delovna skupina za pripravo posebnega zakona.

Vodja delovne skupine se je strinjal, da je pripravo zakonskih vsebin potrebno usklajevati z resornimi ministrstvi in predlagal ustanovitev ožje delovne skupine za pripravo posebnega zakona.

**SKLEP št. 4.7/1:** Delovna skupina Vlade Republike Slovenije za koordinacijo pripravljalnih aktivnosti na projektu JEK2 ustanovi ožjo delovno skupinoza pripravo posebnega zakona za JEK2.

Ožjo delovno skupino sestavljajo:

* + mag. Hinko Šolinc, generalni direktor Direktorata za energijo na Ministrstvu za okolje, podnebje in energijo, vodja ožje delovne skupine;
  + Ana Vidmar, vodja Sektorja za državno prostorsko načrtovanje na Ministrstvu za naravne vire in prostor, članica;
  + Ervina Jarc, sekretarka v Sektorju za upravljanje javnega premoženja na Ministrstvu za finance, članica;
* Leon Pregelj, višji svetovalec III v Sektorju za ceste v Direktoratu za ceste in cestni promet, Ministrstvo za infrastrukturo, član;
  + dr. Tomaž Nemec, vodja Oddelka za analize in dovoljenja v sektorju za jedrsko varnost, Uprava Republike Slovenije za jedrsko varnost, član;
  + Tomaž Kržan, samostojni pravni svetovalec na Gen energija d.o.o., član.

Namen in glavne naloge ožje delovne skupine so pregled in razmejitev zakonskih vsebin, priprava predloga za pripravo posebnega zakona, spremljanje in usklajevanje priprave posebnega zakona ter redno poročanje o napredku priprave posebnega zakona za JEK2.

Na vsaki naslednji seji delovne skupine JEK2 bo vključena točka dnevnega reda; poročevalec mag. Hinko Šolinc.

Ožja delovna skupina je imenovana za čas do sprejema posebnega zakona za JEK2.

Naslednja seja delovne skupine bo potekala predvidoma v sredo 24. 1. 2024 ali četrtek 25. 1. 2024.

Seja se je zaključila ob 14.10 uri.

Zapisala: Polona Faletič

Danijel Levičar

vodja delovne skupine